KIRJALLINEN KYSYMYS P-3171/02 esittäjä(t): Werner Langen (PPE-DE) komissiolle. Yksityisten hallintoyhtiöiden Saksassa saama vapautus arvonlisäverosta.



Virallinen lehti nro 192 E , 14/08/2003 s. 0101 - 0101



KIRJALLINEN KYSYMYS P-3171/02 esittäjä(t): Werner Langen (PPE-DE) komissiolle (30. lokakuuta 2002) Aihe: Yksityisten hallintoyhtiöiden Saksassa saama vapautus arvonlisäverosta Saksan liittotasavallassa on perustettu sotilasalalle hallintoyhtiöitä, joiden tehtävänä on tuottaa palveluja Saksan armeijalle. Gesellschaft für Entwicklung, Beschaffung und Betrieb (GEBE) sekä muut kalustosta, vaatehuollosta ja kiinteistöistä vastaavat yhtiöt saavat palkkakulut maksamalla käyttöönsä armeijan henkilöstöä, joka toimii esimerkiksi kalustosta vastaavassa yhtiössä autonkuljettajana. Yksityiset yritykset on palvelujen palkkakustannusten osalta vapautettu arvonlisäverosta. Ilman tällaista vapautusta armeija joutuisi maksamaan arvonlisäveroa yhtiöiden laskuttamista ajoista ja palkkakustannuksista. Yhteisön kuudennella arvonlisäverodirektiivillä on luotu unioniin yhtenäinen arviointiperusta ja harmonisoitu edelleen verotuksen soveltamisalaa. Jäsenvaltiot eivät voi omin päin luoda uusia vapautusperusteita. Saksan armeijalle palveluksia tuottavien hallintoyhtiöiden toiminnassa ei ole kyse sotamateriaalin tuottamisesta tai kaupasta; siksi niitä ei myöskään ole suljettu pois EY:n perustamissopimuksen soveltamisalasta. Katsooko komissio, että tällainen vapautus arvonlisäverosta on sopusoinnussa yhteisön kuudennen arvonlisäverodirektiivin säännösten kanssa? Jos vastaus on kielteinen, mitä komissio aikoo tehdä estääkseen tällaisen yhteisön oikeuden rikkomisen? Frits Bolkesteinin komission puolesta antama vastaus (4. joulukuuta 2002) Parlamentin jäsenen esittämässä kysymyksessä todetaan, että yksityiset hallintoyhtiöt, jotka toimivat Bundeswehrin niiden käyttöön antaman henkilöstön avulla, eivät laskuta Bundeswehriltä arvonlisäveroa tuottamiensa palvelujen palkkakustannuksista. Nämä palvelut eivät koske sotamateriaalin tuottamista tai kauppaa. Parlamentin jäsen tiedustelee, onko palkkakustannusten vapautus arvonlisäverosta ristiriidassa kuudennen arvonlisäverodirektiivin(1) kanssa, koska periaatteessa Saksan armeijan pitäisi maksaa arvonlisäveroa yksityisten yritysten siltä laskuttamista palveluista ja palkkakustannuksista. Ilmeisesti kysymys koskee muita toimintoja kuin yhteisön sisäistä tuontia ja hankintoja, joiden osalta puolustusvoimat voivat saada vapautuksen arvonlisäverosta kuudennen arvonlisäverodirektiivin 14 artiklan 1 kohdan g alakohdan ja 28 c artiklan B kohdan b alakohdan nojalla. Kuudennen arvonlisäverodirektiivin 11 artiklan perusteella arvonlisäverovelvollisten yritysten on laskutettava arvonlisävero kaikesta siitä, mikä muodostaa luovuttajan tai suorittajan näistä liiketoimista ostajalta, vastaanottajalta tai kolmannelta saaman tai saatavan vastikkeen suorittamiensa verotettavien toimintojen osalta. Mikäli palkkakustannukset sisältyvät laskutettuun summaan, arvonlisävero on maksettava myös palkkakustannuksista. Komissio aikoo ottaa Saksan viranomaisiin yhteyttä tässä asiassa. (1) Kuudes neuvoston direktiivi 77/388/ETY, annettu 17 päivänä toukokuuta 1977, jäsenvaltioiden liikevaihtoverolainsäädännön yhdenmukaistamisesta yhteinen arvonlisäverojärjestelmä: yhdenmukainen määräytymisperuste, EYVL L 145, 13.6.1977.